《回舟石壁书感》
宋代·邵棠

熏风入佩舞翩翩，不到林泉二十年。
钟歇恐惊岩豹隐，水流不动石牛眠。
野桥风月诗愁里，客路光阴归鬓边。
长笑一声烟雨暝，书堂唤起贯休禅。

作者简介：邵棠，字仲甘（《宋诗纪事》卷四○），号西坡，都昌（今属江西）人。徽宗宣和六年（一一二四）进士。官至翰林学士，黄门侍郎。有《西坡集》、《閒居吟》，已佚。事见清道光《都昌县志》卷二○。今录诗二十三首。